Kedves Hallgatók!
Rövid tájékoztatást szeretnénk adni Önöknek a nyelvi képzés felépítéséről.
A Debreceni Egyetem Gazdaságtudományi Kara lehetőséget biztosít Önöknek versenyképes szaknyelvi tudás elsajátítására. A nyelvoktatás terén kiemelten fontos célkitűzése a GTK-n működő Gazdasági Szaknyelvi Kommunikációs Központnak, hogy a munkaerőpiac igényeit kielégítő, célorientált szaknyelvi ismeretekkel lássa el a hallgatókat, ezáltal növelje versenyképességüket és érvényesülési lehetőségeiket a munka világában, valamint felkészítse Önöket a diploma megszerzéséhez szükséges szaknyelvi szigorlatra. Célunk elősegíteni, hogy hallgatóink magas szintű szakmai nyelvtudásuknak köszönhetően jobb esélyekkel induljanak a munkaerőpiacon, valamint a nemzetközi üzleti életben és munkahelyi környezetben is sikeresen használják nyelvtudásukat. 
Az alapképzésben hallgatóink a legtöbb szakon három féléven keresztül tanulják a szakmai idegen nyelvet és a nyelvtanulást szaknyelvi szigorlattal zárják a harmadik szaknyelvi félév végén. Választható nyelvek az angol és a német.
Megfelelő akkreditált nyelvvizsgával felmentés kérhető a Tanulmányi Osztályon, erről a beiratkozáson fogunk részletes tájékoztatót adni.
A Nemzetközi gazdálkodás és Turizmus-vendéglátás szakon tanuló hallgatók két idegen nyelvet tanulnak. Az első szakmai idegen nyelvet két féléven keresztül heti négy órában tanulják, a második szakmai idegen nyelvet három félévben tanulják heti hat órában. 
A két szaknyelv eredményes elsajátítása érdekében minden NG és TV szakon tanuló hallgató 5 féléven keresztül vesz részt szaknyelvi képzésben. Az első nyelv esetében 2 féléven keresztül tanulnak szaknyelvet, és a második félév nyelvi szigorlattal zárul. A nyelvi szigorlat a B2 szintű szaknyelvi vizsga szintjének megfelelő. A választható idegennyelvek ebben a két félévben: angol és német nyelv.
A második (kevesebb ideig tanult) idegennyelvet 3 féléven keresztül tanulják. A harmadik nyelvi félév végén ebből a nyelvből is szigorlatot kell tenni. Második nyelvként választható nyelvek: angol, francia, német, orosz, olasz, spanyol (utóbbi kettő csak haladó szinten). 
A hallgatókat nyelvtudásuknak megfelelően szintenként csoportokba osztjuk a hatékonyabb tanulás érdekében. 
[bookmark: _GoBack]Az első éves debreceni képzési helyen tanuló nappali tagozatos hallgatók 2026. augusztus 25-én, a beiratkozást követően a beiratkozás termében nyelvi szintfelmérőt írnak. 
A siófoki, illetve szolnoki képzési helyen tanuló nappali tagozatos hallgatókat a nyelvi szintfelmérő időpontjáról a későbbiekben tájékoztatjuk. 
A nyelvi szintfelmérő eredménye alapján kerülnek kialakításra a csoportok. A nyelvi szintfelmérő a középszintű érettségi szintjének megfelelő tudást mér. A nyár folyamán ajánlott a középiskolában elsajátított szókincset és nyelvtani ismereteket átismételni.  
Bízunk abban, hogy azok számára, akiknek a nyelvtanulás nehézséget jelent, ezzel a kezdeményezéssel olyan lehetőséget biztosítunk, mely megkönnyíti az egyetemen a nyelvtanulást.

